ΓΡΑΠΤΗ ΕΡΩΤΗΣΗ E-2989/98

υποβολή: Bernd Lange (PSE) προς την Επιτροπή

(8 Οκτωβρίου 1998)

Θέμα: Υγιεινή πουλερικών: χρησιμοποίηση του προσωπικού εκμεταλλεύσεων κατά τον κτηνιατρικό έλεγχο των πουλερικών

1. Σύμφωνα με το άρθρο 8 παρ. 3 της οδηγίας 71/118/ΕΟΚ(1) σχετικά με υγειονομικά προβλήματα στον τομέα των συναλλαγών νωπού κρέατος πουλερικών, όπως τροποποιήθηκε με την οδηγία 92/116/ΕΟΚ(2) τα γενικά κριτήρια για την κατάρτιση του προσωπικού εκμεταλλεύσεων στις επιθεωρήσεις νωπού κρέατος πουλερικών καθορίζονταν πριν από την 1 Σεπτεμβρίου 1993 βάσει της διαδικασίας του άρθρου 21. Πότε μπορεί να αναμείνουμε μια αντίστοιχη ρύθμιση;

2. Γνωρίζει η Επιτροπή ότι στις Κάτω Χώρες χρησιμοποιείται, χωρίς τον ανωτέρω καθορισμό κριτηρίων, προσωπικό των εκμεταλλεύσεων κατά τις επιθεωρήσεις και τους ελέγχους πουλερικών και πώς αξιολογεί αυτό το μονομερές μέτρο, λαμβανομένων υπόψη των ίσων όρων του ανταγωνισμού;

3. Γνωρίζει η Επιτροπή την κατάρτιση του εν λόγω προσωπικού και πώς την κρίνει όσον αφορά τη διασφάλιση της προστασίας των καταναλωτών;

4. Θεωρεί επιτρεπτό η Επιτροπή να ακολουθήσουν και άλλα κράτη μέλη αυτή τη διαδικασία κατά το ολλανδικό πρότυπο - χωρίς προηγούμενο καθορισμό σε κοινοτικό επίπεδο κριτηρίων για την κατάρτιση του προσωπικού;

Απάντηση της κας Bonino εξ ονόματος της Επιτροπής

(26 Νοεμβρίου 1998)

1. Οι διατάξεις σχετικά με την επιθεώρηση περιέχονται στην οδηγία του Συμβουλίου 92/116/ΕΟΚ της 17ης Δεκεμβρίου 1992 για την τροποποίηση και την ενημέρωση της οδηγίας 71/118/ΕΟΚ περί υγειονομικών προβλημάτων στον τομέα των συναλλαγών νωπού κρέατος πουλερικών(3) (οδηγία περί κρέατος πουλερικών). Σύμφωνα με αυτές απαιτείται τα σφαγεία να υπόκεινται σε κτηνιατρικό έλεγχο και ο κτηνίατρος να είναι αρμόδιος για την επιθεώρηση του κρέατος. Εντούτοις, προβλέπεται επίσης ο επίσημος κτηνίατρος να επικουρείται σε πολλές επιχειρήσεις από βοηθούς που πληρούν τις συγκεκριμένες προϋποθέσεις επαγγελματικών προσόντων (οι οποίες καλύπτουν την κατάρτιση και καθορίζονται στο παράρτημα III της οδηγίας) και οι οποίοι τίθενται υπό την εποπτεία και ευθύνη του.

Η οδηγία δίνει επίσης τη δυνατότητα στην αρχή του κράτους μέλους να επιτρέψει στο προσωπικό της εκμετάλλευσης να πραγματοποιήσει ορισμένες εργασίες υπό την άμεση εποπτεία του επίσημου κτηνιάτρου. Τα γενικά κριτήρια για τις εργασίες αυτές δεν έχουν καθοριστεί ακόμη.

Επί του παρόντος εξετάζεται η αναθεώρηση των κανόνων υγιεινής του κρέατος με σκοπό την ανάπτυξη μιας ολοκληρωμένης προσέγγισης στο σύνολο της γραμμής παραγωγής που θα αρχίζει από το επίπεδο της αγροικίας. Στο πλαίσιο αυτό θα ληφθούν υπόψη οι πτυχές της επιθεώρησης του κρέατος πουλερικών και τα καθήκοντα του προσωπικού επιθεώρησης. Το έργο θα βασιστεί σε επιστημονικά στοιχεία και θα ζητηθεί η συμβουλή της επιστημονικής επιτροπής πριν από την πρόταση των αναθεωρήσεων.

2. Το 1994 και το 1995 η Επιτροπή πραγματοποίησε προκαταρκτικές επισκέψεις σε όλα τα κράτη μέλη και ιδίως στις Κάτω Χώρες προκειμένου να αξιολογήσει την εφαρμογή της οδηγίας 71/118/ΕΟΚ της 15ης Φεβρουαρίου 1971 περί υγειονομικών προβλημάτων στον τομέα των συναλλαγών νωπού κρέατος πουλερικών(4). Κατά τη διάρκεια της αποστολής αυτής η ομάδα πληροφορήθηκε ότι η αρχή του κράτους μέλους επιτρέπει στο προσωπικό των εκμεταλλεύσεων να αναλαμβάνει ορισμένες εργασίες καθώς και ότι αυτό έλαβε ειδική κατάρτιση. Η εφαρμογή αυτών των νομικών απαιτήσεων ελέγχεται από τη Ευρωπαϊκή Επιτροπή στα πλαίσια των περιορισμών που επιβάλλονται από το διαθέσιμο προσωπικό.

3. Κατά τη διάρκεια της προαναφερόμενης αποστολής η Ευρωπαϊκή Επιτροπή πληροφορήθηκε από τις Κάτω Χώρες τα γενικά κριτήρια για τα προσόντα του προσωπικού που επιτρέπεται να πραγματοποιήσει ορισμένες εργασίες. Το προσωπικό πρέπει να ενεργεί υπό την άμεση εποπτεία του επίσημου κτηνιάτρου ο οποίος έχει την τελική ευθύνη και κανένα κρέας πουλερικών δεν πρέπει να σημανθεί ως κατάλληλο εάν δεν πληρούνται οι όροι που καθορίζονται στην οδηγία.

4. Το Δικαστήριο των Ευρωπαϊκών Κοινοτήτων κρίνει παγίως ότι, όταν στην κοινοτική νομοθεσία δεν υπάρχουν διατάξεις και, κατά συνέπεια, υπάρχει κενό στους κοινοτικούς κανόνες, δεν μπορούν, κατ´Aαρχήν, να υπάρχουν ενστάσεις ως προς το εάν κάποιο κράτος μέλος διατηρεί ή θεσπίζει εθνικά μέτρα (βλέπε, παραδείγματος χάρη, τις συνεκδικασθείσες περιπτώσεις 47/83 και 48/83 Pluimveeslachterijen Midden-Nederland και Van Miert [1984] ECR 1721, παράγραφος 22). Συνεπώς, σε μια κατάσταση που χαρακτηρίζεται από την απουσία των μέτρων εφαρμογής που προβλέπονται στο άρθρο 8 παράγραφος 3 της οδηγίας 71/118/ΕΟΚ του Συμβουλίου, η διάταξη αυτή δεν εμποδίζει ένα κράτος μέλος να εκδώσει εθνικούς κανόνες ή να λάβει υπόψη ήδη υφιστάμενους εθνικούς κανόνες. Ωστόσο, το Δικαστήριο θέσπισε το γενικό κανόνα ότι, αν και έχουν την εξουσία να εφαρμόσουν το εθνικό τους δίκαιο σε μια τέτοια περίπτωση, τα κράτη μέλη δεν εξαιρούνται από την τήρηση των αρχών και των γενικών κανόνων που διέπουν τη κοινοτική δράση στον τομέα αυτό.

(1) ΕΕ L 55 της 8.3.1971, σελ. 23.

(2) ΕΕ L 62 της 15.3.1993, σελ. 1.

(3) ΕΕ L 62 της 15.3.1993.

(4) ΕΕ L 55 της 8.3.1971.